text: Quant tu voiz qui ont les piez anflez et
   les iex, saches que il ont podagram. La
   medicine est tele: pran une once de burre et
   une once d’uile d’olive, et une dragme de
   aloe, et mesle tot ansamble et oi[n]g ses piez
   IIII foiz le jor juque au tiers jor et le met au
   soloil et li done à mangier char de chat, et il
   sera sains. Quant tu voiz les faucons qui boichent
   lor piez et traient a els les penne de
   PageV01P013
   lor éles et de lor coes, sachiez que il
   ont gruffumum. La medicine est tele: que
   tu praignes sa fiante et la fiante de beste
   et aloe et fort vin aigre, igaument de touz,
   et met tout en I bacin d’arein et mesle
   ansamble, et le met au serein par III jors,
   et puis baigne ton faucon, et li done à
   mangier char de colomb avec miel et poivre,
   et le met en occurté, et fai ausis par IX
   jors; et, quant tu li verras bones pennes
   venir de la coe, pran iaue rose et l’en lave,
   et einsis sera sains.
   Quant aucuns vuet norrir petit faucon
   sanz vice, il le doit norrir en tel meniere:
   done li manger carnem ursinam et pecorinam;
   et se il manjue autre char il perdra la
   cuisse ou autre membre. Dou premier
   oisel qu’il prent done li à mangier tant
   comme il vorra juque au tiers oisel.
   Quant tu vues qu’il praigne autre, si le
   contraig ausi comme nos avons dit devant.
  